Danmark kom fornemt fra start ved verdensmesterskaberne i ishockey. Lørdag vandt de danske ishockeyherrer 3-1 over Ungarn, og kontoen tæller nu tre point. Nordjyske Nikolaj Ehlers, som var tvivlsom op til åbningskampen, stjal rampelyset på banen, da han i første periode bragte Danmark på 1-0. Føringen blev fordoblet i perioden efter, igen af Nikolaj Ehlers, da han nettede for anden gang i kampen. Danmark startede med at sidde tungt på opgøret, men som tiden gik, slap danskerne grebet en smule. Og så kom Ungarn tilbage. Efter knap syv minutter af tredje periode scorede ungarerne, og så var spændingen intakt – men ikke længe. Godt fem minutter senere scorede Morten Poulsen til 3-1, der blev kampens endelige resultat. Allerede søndag skal Danmark i aktion igen, når Frankrig venter. Franskmændene vandt tidligere lørdag med 2-1 over Østrig efter forlænget spilletid.

Opsummering:
Allerede søndag skal de danske ishockeyherrer i aktion igen, når Frankrig venter.